Up-196/01
Natisni
Opravilna št.:
Up-196/01
Datum odločitve:
20. 11. 2001
ECLI:
ECLI:SI:USRS:2001:Up.196.01
Akt:
Ustavna pritožba A. A. zoper sodbo Višjega sodišča v Ljubljani št. I Cpg 1277/2000 z dne 30. 11. 2000 v zvezi s sodbo Okrožnega sodišča v Ljubljani št. XI Pg 261/97-19 z dne 27. 9. 2000
Izrek:
Ustavna pritožba A. A. zoper sodbo Višjega sodišča v Ljubljani št. I Cpg 1277/2000 z dne 30. 11. 2000 v zvezi s sodbo Okrožnega sodišča v Ljubljani št. XI Pg 261/97-19 z dne 27. 9. 2000 se zavrže.
Evidenčni stavek:
Ustavno pritožbo je treba vložiti v 60 dneh od dneva vročitve posamičnega akta, zoper katerega je mogoča ustavna pritožba.
Predlog Državnemu tožilstvu za vložitev zahteve za varstvo zakonitosti na tek roka za vložitev ustavne pritožbe ne vpliva.
Geslo:
Rok za vložitev ustavne pritožbe, prepozna ustavna pritožba.
Pravna podlaga:
Zakon o Ustavnem sodišču (ZUstS), 52., 1. al. 1. odst. 55. čl.
Opomba:
Vrsta zadeve:
ustavna pritožba
Vrsta akta:
posamični akt
Datum vloge:
15. 5. 2001
Vrsta odločitve:
sklep
Vrsta rešitve:
zavrženje
Dokument:
US21125
Up-196/01
20. 11. 2001
S K L E P
Ustavno sodišče je v postopku za preizkus ustavne pritožbe A. A., s. p., Ž. na seji senata dne 20. novembra 2001
s k l e n i l o :
Ustavna pritožba A. A. zoper sodbo Višjega sodišča v Ljubljani št. I Cpg 1277/2000 z dne 30. 11. 2000 v zvezi s sodbo Okrožnega sodišča v Ljubljani št. XI Pg 261/97-19 z dne 27. 9. 2000 se zavrže.
O b r a z l o ž i t e v
Okrožno sodišče je v gospodarskem sporu zaradi izpodbijanja pravnih dejanj v stečaju, v katerem je ustavni pritožnik nastopal kot tožena stranka, ugotovilo, da asignacijski pogodbi z dne 19. 12. 1996 in z dne 20. 12. 1996 nimata učinka nasproti stečajni masi tožeče stranke in je zato tožena stranka (sedanji ustavni pritožnik) dolžna plačati prejeti znesek v stečajno maso. Višje sodišče je potrdilo sodbo sodišča prve stopnje. Takratna pooblaščenka pritožnika je Državnemu tožilstvu dala pobudo za vložitev zahteve za varstvo zakonitosti zoper sodbo Višjega sodišča. Z dopisom z dne 8. 3. 2001, ki je bil po navedbah ustavnega pritožnika pooblaščenki vročen 13. 3. 2001, je Državno tožilstvo pooblaščenko obvestilo, da zahteve za varstvo zakonitosti ni vložilo. Ustavni pritožnik se ne strinja z odločitvijo sodišča in zatrjuje kršitev pravice do enakega varstva pravic (22. člen Ustave).
2. Po določbi prvega odstavka 52. člena Zakona o Ustavnem sodišču (Uradni list RS, št. 15/94 - v nadaljevanju ZUstS) je ustavno pritožbo treba vložiti v 60 dneh od dneva vročitve posamičnega akta, zoper katerega je mogoča ustavna pritožba. Posamični akt, ki ga je v konkretni zadevi mogoče izpodbijati z ustavno pritožbo, je sodba Višjega sodišča, zato je rok za vložitev ustavne pritožbe pričel teči z vročitvijo te sodbe. Iz spisa izhaja, da je Državno tožilstvo dopis, s katerim odgovarja na pobudo pooblaščenke za vložitev zahteve za varstvo zakonitosti, izdalo dne 8. 3. 2001, iz česar izhaja, da je bila pobuda pooblaščenke vložena pred tem oziroma najkasneje tega dne, torej je bila sodba Višjega sodišča, glede katere je bila dana navedena pobuda Državnemu tožilstvu, vročena pritožniku oziroma njegovi pooblaščenki pred tem oziroma najkasneje tega dne. Ustavna pritožba zoper izpodbijano sodbo Višjega sodišča, vložena dne 14. 5. 2001 je torej prepozna. Pobuda Državnemu tožilstvu za vložitev zahteve za varstvo zakonitosti na tek roka za vložitev ustavne pritožbe ne vpliva.
3. Ker je ustavna pritožba prepozna, jo je Ustavno sodišče zavrglo.
4. Senat Ustavnega sodišča je sprejel ta sklep na podlagi prve alinee prvega odstavka 55. člena ZUstS in na podlagi prve alinee 52. člena Poslovnika Ustavnega sodišča Republike Slovenije (Uradni list RS, št. 49/98) v sestavi: predsednik senata dr. Lojze Ude ter člana Franc Testen in dr. Dragica Wedam-Lukić.
Predsednik senata:
dr. Lojze Ude